Katariina Pylsy LAUSUNTO

Puistokatu 10

38200 Sastamala

0500-727741

katariina.pylsy@sastamala.fi

 16.03.2017

Liikenne- ja viestintäministeriö

kirjaamo@lvm.fi

LAUSUNTO YKSITYISTIELAKILUONNOKSESTA

Sastamalan kaupunki Pirkanmaalla perustettiin vuonna 2009 Vammalan kaupungin sekä Äetsän ja Mouhijärven kuntien yhdistyessä. Aiemmin vuonna 2007 Suodenniemen kunta oli liittynyt Vammalaan ja vuonna 2013 Kiikoisten kunta liitettiin Sastamalan maaseutukaupunkiin.

Kaikki maaseututoiminnot, kuten mm. yksityistieasiat, siirrettiin vuonna 2009 perustetun maaseutulautakunnan alaisuuteen.  Lautakunnan toimenkuvaan kuuluu mm. yksityisteiden perusparantamis- ja kunnossapitoavustusten myöntäminen sekä vuoteen 2015 saakka kaupungin hoidossa olevien yksityisteiden hoito.

Yksityistielain uudistumisen myötä olen huolissani haja-asutusalueiden yksityistieverkostosta.  Hyvä tiestö on maaseudun selkäranka ja se palvelee maaseudun asutusta ja yritystoimintaa. Yksityisteiden kunto on maaseudun elinkelpoisuuden edellytys ja koko kansakunnan yhtenäisyyden tasapuolisuuden ja myös turvallisuuden tae

**Uudella yksityistielailla on tarkoitus selkiyttää eri osapuolten vastuita yksityisteiden rakentamisen, ylläpitämisen sekä liikkumisen suhteen. Selkiyttämisen perusteena on, että ulkopuolisen on saatava lupa yksityistien käytölle ja että käytöstä voidaan periä maksu.**

1. Teoriassa käyttömaksujen periminen on helppoa, mutta käytäntö onkin eri asia
2. Ei kai ole tarkoitus palata vuosisadan alkuasetelmiin, että tiellä kulkua estetään veräjin.  Valitettavasti tiekunnat alkavat rajoittaa ulkopuolista liikennettä, jos ainoastaan tiekunnan osakkaat osallistuvat kustannuksiin
3. Jos kuntien tielautakunnat lopetetaan ja toiminnat siirretään

maanmittauslaitokselle, saattaa se aiheuttaa tieverkostojen alasajoa.  Nyt monet tiekuntien ongelmat on hoidettu ilman tielautakuntaa ja asiat, jotka lautakunnissa on käsitelty on maksanut tiekunnalle 200-300 euroa.  Maanmittauslaitoksen taksa on moninkertainen.  Voin maakunnan tuntien kertoa, että tiekunnat eivät pysty toimimaan eikä maaseudun tärkeä tieverkko säily elinvoimaisena ilman avustusjärjestelmää

1. Jos toiminnot siirretään maanmittauslaitokselle, välittyy toiminnasta valitettavasti kunnille negatiivinen singnaali ja kunnat saattavat luopua yksityisteiden kunnossapitoavustusjärjestelmästä.  Tunnen alueemme tiekuntien rahavarat ja monetkaan tiekunnat eivät pysty jatkossa toimimaan ja pitää tärkeätä tieverkkoa kunnossa ilman avustuksia.

Tein tilaston Pirkanmaan kuntien maksamista yksityisteiden kunnossapitoavustusmääristä.  Summa oli huima eli yli 2 200 000 euroa vuodessa.  Yksinomaan Sastamalassa maksamme lähes 400 yksityistielle avustuksia yli 400 000 euroa vuodessa.

**Toivon, että uusi yksityistielaki**

1. **kannustaa kuntia edelleen avustamaan tiekuntia,** vaikka se ei ole kunnan lakisääteinen tehtävä.  Olemme organisoinut Sastamalan yksityistieavustusjärjestelmän sähköiseksi.  Olemme ainoa ja ensimmäinen kunta Suomessa, jossa yksityistiehakemukset haetaan sataprosenttisesti sähköisesti.  Tätä toimintoa voisi laajentaa koko maahan ja järjestää toiminnot tehokkaiksi ja tiekuntia ja koko yhteiskuntaa palvelevaksi.  Ei ole kenenkään etu, jos kulkua yksityisteillä aletaan rajoittaa.  Sellaisella toiminnalla ei Suomen yrittäjyyttä ja maaseutua kehitetä
2. **mahdollistaa kuntien tielautakuntien säilymisen**. Jos kunnallisten tielautakuntien toiminta päättyy, niin ensi vuonna voimaan astuva laki tulee tiekunnille ja maanomistajille aiempaa kalliimmaksi. Tietoimitusten ja valitusten kustannukset nousevat nykyisistä moninkertaisiksi. Valitukset käsitellään maaoikeudessa ja käsittelyssä on oltava avustaja, joten kustannukset nousevat tuhansiin euroihin.

**Esitän, että valtio edelleen huolehtii yksityistieverkon peruskunnosta ja kunnat päivittäisestä hoidosta myöntämällä kunnossapitoavustuksia.**

Katariina Pylsy

Sastamalan kaupungin maaseutujohtaja